FA MOTHO a lebile fela, o bona batho. Ba le bantsi ba bone ba tsofetse, bangwe ba bone ba golafetse thata jaana mo e leng gore ga ba kgone le go tsamaya. Go na le basadi ba ba imileng le banyalani ba basha ba ba nang le bana ba bannye ba ba ba setseng morago. Botlhe ke batshabi—banna, basadi le bana—bao ba ileng ba patelelwa ke ntwa ya selegae, masetlapelo a tlholego kana maemo a mangwe gore ba tshabe kwa magaeng a bone go ya go batla botshabelo kwa nageng e e gaufi. Ba bangwe ba ile ba patelelwa gangwe le gape gore ba tswe mo ba nnang teng. Fa dikgaruru di simologa fela kana go nna le masetlapelo a tlholego, ba phamola dilwana di sekae fela tsa ntlo, ba phutha bana ba bone, ba bo ba tshabela kwa lefelong le le babalesegileng. Morago ga foo, fa maemo a boela gape a siama, batshabi ba le bantsi ba boela kwa gae go ya go aga matlo a bone sesha le go simolola botshelo kwa tshimologong gape.